Oorlog in Sirië ook slegte nuus vir die randFoto: Sharonang/Pixabay.com Die rand en veral Suid-Afrikaanse verbruikers gaan aan die kortste ent trek weens die VSA se volgehoue aantygings oor chemiese wapens wat in Sirië gebruik is in die oorlog teen rebellemagte. Boonop waarsku ekonome dat brandstofpryse skerp gaan styg weens die politieke ontwikkeling wat pryse oor ŉ breë front kan laat styg. Hulle waarsku dat dit verbruikersinflasie kwaai kan aanblaas. Dit is die mening van verskeie ekonome wat hul kommer uitgespreek oor die jongste getrompetter van die Withuis oor chemiese wapens wat in Sirië gebruik is. Die afgelope naweek het die VSA, Brittanje en Frankryk missielaanvalle op beweerde Siriese chemiese opslagplekke geloods. Volgens Dawie Maree, ŉ ekonoom by Eerste Nasionale Bank, het buitelandse faktore ŉ direkte invloed op die land se ingevoerde inflasie. Hy wys daarop dat dit ŉ uitwerking op ander pryse sal hê wat verbruikers – wat reeds in ŉ hoekie gedruk is – nog verder in hul sakke sal moet laat krap om goedere en dienste te bekostig. Maree sê behalwe dat die wisselkoers verswak, styg die prys van ru-olie wat tot ŉ hoër brandstofprys in Mei kan lei. Hy waarsku dat dit niks goed inhou vir verbruikersinflasie nie. Die situasie is Sirië word verder beduiwel deurdat Rusland, sy bondgenoot, by die regering staan en gewaarsku het oor maatreëls wat teen Amerika, Frankryk en Brittanje beplan word. Die hoofekonoom by die Efficient Groep, Dawie Roodt, sê terwyl sake op die plaaslike front begin stabiliseer het, gaan buitelandse faktore nou die grootdryfveer wees wat die wisselkoers en inflasie beinvloed. Hy het veral kommer uitgespreek oor die rand se vooruitsigte, inflasionêre druk en stygende brandstofpryse. Roodt se dit is duidelik dat die politieke temperatuur rondom Sirië gestyg het en ŉ aantal ekonomiese faktore laat wankel het. Hy wys egter daarop dat die styging in ru-oliepryse ook die goudprys ŉ hupstoot sal gee. ŉ Senior ekonoom by NKC African Economists, Elize Kruger, sê dat die rand verlede week wipplankgery het. Sy sê dat die plaaslike geldeenheid net soos ander ontluikende markte se valuta deur die oorlog in Sirië gepootjie word. En sy voeg by dat die huidige praatjies rondom Sirië nie juis veel help nie met beleggers wat na veilige beleggings soek. Volgens Kruger het die rand die week swakker afgesluit nadat die Amerikaanse dollar verstewig het weens pres. Donald Trump se dreigement van militêre aksie teen Sirië. Sy sê die verswakking in die rand se wisselkoers kan nadelig vir Suid-Afrikaners wees. Kruger wys daarop dat internasionale ru-oliepryse skerp gestyg het en dat dit in die brandstof-vooruitsig vir Mei weerspieël word. Petrol kan tussen 38 sent en 39 sent per liter styg. Diesel kan met 45 sent per liter verstewig, terwyl lampolie met 35 sent per liter kan styg. Dit kan brandstofpryse tot ŉ nuwe rekordvlak dryf.